ที่ประชุม กกร.ปรับลดเป้าจีดีพีและส่งออกไทยปี 2562 อีกครั้ง หลังเศรษฐกิจครึ่งปีหลังยังมีแนวโน้มซบเซา
ที่ประชุม กกร.ปรับลดเป้า จีดีพี และส่งออกไทยปี 2562 อีกครั้ง หลังเศรษฐกิจครึ่งปีหลังยังมีแนวโน้มซบเซา จากค่าเงินบาท สงครามการค้า และการเมืองไทย    นายปรีดี ดาวฉาย ประธานสมาคมธนาคารไทย กล่าวภายหลังการประชุมคณะกรรมการร่วมภาคเอกชน 3 สถาบัน (กกร.) ว่า สำหรับทิศทางเศรษฐกิจโลกจากภาพรวมครึ่งปีหลังนี้ ยังมีแนวโน้มที่ชะลอตัวจากความซบเซาของการค้าโลก ขณะที่ประเทศไทยได้รับผลกระทบจากปัจจัยค่าเงินบาทที่แข็งค่าเร็ว และอาจยังมีแนวโน้มที่จะแข็งค่าอีก หากธนาคารกลางสหรัฐ ส่งสัญญาณปรับลดอัตราดอกเบี้ยลง ซึ่งจะส่งผลกระทบต่อความสามารถในการแข่งขันของการส่งออกสินค้าไทย ทำให้แนวโน้มการส่งออกทั้งปี 2562 อาจมีความเป็นไปได้ที่จะไม่ขยายตัว ดังนั้น ที่ประชุม กกร. จึงปรับกรอบประมาณการอัตราการเติบโตการขยายตัวของเศรษฐกิจไทยในปี 2562 ลง จากเป้าหมายเดิมขยายตัวร้อยละ 3.7-4 มาอยู่ที่ร้อยละ 2.9-3.3 และปรับลดอัตราการเติบโตของการส่งออกปี 2562 ลงจากเดิมขยายตัวร้อยละ 3-5 ลดเหลือลบ 1 ถึงร้อยละ 1 ส่วนอัตราเงินเฟ้อยังคงกรอบเดิมคือขยายตัวในกรอบร้อยละ 0.8-1.2   อย่างไรก็ดีในสัปดาห์หน้า กกร. จะเดินทางเข้าพบผู้ว่าธนาคารแห่งประเทศไทย (แบงค์ชาติ) เพื่อขอให้ดูแลค่าเงินบาทไม่ให้แข็งค่าเร็วจนเกินไป โดยมองว่าค่าเงินบาทที่เหมาะสม และเอกชนสามารถแข่งขันได้ควรจะอยู่ที่ 32 บาทต่อเหรียญสหรัฐ สำหรับปัจจัยเสี่ยงต่อเศรษฐกิจไทยเอกชนมอว่ายังเป็นเรื่องปัญหาสงครามการค้า ค่าเงินบาท และปัญหาการเมืองในประเทศ แม้จะมีการตั้งรัฐบาลลที่คาดว่าจะสามารถจัดตั้งรัฐบาลได้เดือนกรกฏาคมนี้ แต่การขับเคลื่อนโครงการต่างๆยังมีความล่าช้า นอกจากนี้ กกร.อยู่ระหว่างจัดทำและรวบรวมข้อสรุปเป็นสมุดปกขาว ซึ่งสอดคล้องกับยุทธศาสตร์ชาติระยะ 20 ปี เตรียมยื่นให้กับรัฐบาลด้วย อาทิ การส่งเสริมความร่วมมือระหว่างรัฐบาลและเอกชน การส่งเสริมระบบบริหารจัดการภาครัฐ และหลักธรรมมาภิยาลเป็นต้น